Az építésügyi szabályok változása miatt azoknak az épületeknek, amelyek 2022. június 30. utáni időpontban szereznek használatbavételi engedélyt, kötelezően teljesíteniük kell a közel nulla energiaigényű épületek “BB” energiahatékonysági előírásait. Ennek a követelménynek a teljesülését az ingatlanra készült energetikai tanúsítvány igazolja.
A BB minősítés feltétele, hogy
az épület (fűtés nélkül számolt) maximális fajlagos energiafogyasztása 100 KWh/m²,
ezen felül előírás, hogy az energiafogyasztás legalább 25 százalékát megújuló forrásból kell fedezni.
Ha megújuló energiaforrásból származó energia nincs felhasználva az ingatlanban, a követelményszint nem teljesül, a BB minősítés nem adható ki a használatbavételkor végzett energetikai tanúsítás során. Ha a BB energetikai tanúsítványt az ingatlan nem kapja meg, az ingatlan finanszírozását a bank megtagadhatja.